b'\n_START_ARTICLE_\nReiner Brocmann\n_START_SECTION_\nElulugu\n_START_PARAGRAPH_\nTa s\xc3\xbcndis Schwaan-Gr\xc3\xa4nzdorfis (praeguse haldusjaotuse j\xc3\xa4rgi Mecklenburg-Vorpommerni liidumaal). Ta \xc3\xb5ppis Hamburgi g\xc3\xbcmnaasiumis, seej\xc3\xa4rel (immatrikuleerus oktoobris 1623) Rostocki \xc3\x9clikoolis. Ta oli aastatel 1623\xe2\x80\x931639 Tallinna g\xc3\xbcmnaasiumis kreeka keele professoriks, lahkus 12. veebruaril 1639 g\xc3\xbcmnaasiumist (lahkumisel peetud k\xc3\xb5ne Discursus Valedictorius - De Natur et Constitutio historiae tr\xc3\xbckiti Tallinnas Heinrich Westphali tr\xc3\xbckikojas). _NEWLINE_Reiner Brocmann oli aastatel 1639\xe2\x80\x931647 Kadrina Katariina koguduse \xc3\xb5petaja. Eestimaa konsistooriumi assessoriks ning Narva-Alutaguse praostkonna ja Viru praostkonna abipraostiks sai juulis 1642, praostiks valiti 26. veebruaril 1643.\n_START_SECTION_\nIsiklikku\n_START_PARAGRAPH_\nReiner Brocmanni isa, magister Reiner Brockmann (1568\xe2\x80\x931626), oli pastor Schwanis, Gr\xc3\xa4nzdorfis ja Wigendorfis (Mecklenburgis); poeg, Reiner Brocmann (u.1640\xe2\x80\x931704), oli Laiuse P\xc3\xbcha J\xc3\xbcri koguduse pastor; pojapoeg, Reiner Broocmann (1677\xe2\x80\x931738) oli pastor Laiusel, s\xc3\xb5jav\xc3\xa4e\xc3\xb5petaja, hiljem pastor Norrk\xc3\xb6pingis.\n_START_SECTION_\nHerbert Salu romaanid\n_START_PARAGRAPH_\nReiner Brocmanni eluk\xc3\xa4igu ainetel on Herbert Salu kirjutanud romaanid "Lasnam\xc3\xa4e lamburid" (Lund 1978) ja "Siiditee serval" (Lund 1986), m\xc3\xb5lemad romaanid koos ilmusid aastal 2000 (Eesti Raamat, Tallinn) Eesti romaanivara sarjas.'